
РЕШЕНИЕ 
    № РС-3983-21-050
 
Днес, на 09.06.2021 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Сотир Цацаров - Председател
Антоанета Цонкова - член
	Пламен Йоцов - член
	Силвия Къдрева- член

					У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси на Комисията за противодействие на корупцията и за отнемане на незаконно придобитото имущество (КПКОНПИ) № КИ-035 от 01.03.2021г. по сигнал с рег. № ЦУ01-3983/25.02.2021 година.
Сигналът е насочен срещу Росина Станиславова – кмет на район „*****“, С***община.
В сигнала се съдържат твърдения за това, че като ръководител на европейски проект Станиславова е платила на себе си и на екипа си пари от бюджета на Европрограма „Патронажна грижа за възрастни хора и лица с увреждания“, в размер на 41 526 лева.
Във връзка с твърденията в сигнала Комисията е изискала и получила с писмо вх. № ЦУ01-7001/07.04.21 г. на КПКОНПИ от председателя на Комисията, съгласно ЗПКОНПИ към СОС заверено копие от клетвен лист на Росина Станиславова – кмет на район „*****“, писмо вх. № ЦУ01-7001/07.04.21 г. на КПКОНПИ от председателя на Комисията, съгласно ЗПКОНПИ към СОС с приложено писмо рег. № РКС21-ВК08-653-[1]/12.04.2021г. от кмета на район „*****“, ведно с копия на документи по проект „Патронажна грижа за възрастни хора и лица с увреждания – Компонент 3“  по Оперативна програма “Развитие на човешките ресурси“ 2014-2020 г., писмо вх. № ЦУ01-8453/27.04.21 г. на КПКОНПИ с приложени Вътрешни правила за работна заплата на служителите от район „*****“, с писмо вх. № ЦУ-01-8820/05.05.2021г. на КПКОНПИ от министър на МТСП, с приложени документи, подадени с електронен подпис, във връзка със сключването на административния договор, писмо вх. № ЦУ01-9903/21.05.2021г. на КПКОНПИ от председателя на комисията, съгласно ЗПКОНПИ към СОС с приложено писмо рег. № РКС21-ВК08-811-[1]/14.05.2021г. от кмета на район „*****“, ведно със справка за получено възнаграждение.
Комисията служебно е извършила справки в регистър НБД „Население“, интернет страницата на район „*****“, С***община. и Търговски регистър и РЮЛНЦ.
На основание чл. 72, ал.5 от ЗПКОНПИ, с покана изх. № ЦУ01/8621 от 28.04.2021 г., Росина Станиславова, в качеството й на кмет на район „*****“, С***община.и лице, заемащо висша публична длъжност по чл.6, ал.1, т.32 от ЗПКОНПИ, е поканена за изслушване пред Комисията на 12.05.2021 г. от 11.00 часа. На изслушването Станиславова се яви лично и с адв. Т. Р.и бе изслушана от Комисията по т.3 от дневния ред. 
По време на изслушването пред Комисията, Станиславова заяви, че е кмет на район „*****“ и в тази връзка изпълнява проект. Предложила е на финансовия контрольор, на главния счетоводител, на секретаря на общината, на секретаря на Комисията по противообществени прояви, да поемат този проект, но те са отказали. Твърди, че проектът е добре изпълнен. Управляващият орган е знаел за нейното назначаване като „ръководител проект“ още преди подписване на административния договор между бенефициента и Министерство на труда и социалната политика, които са верифициращия орган. В тази връзка налице са верифицирани отчети, които се гледат стриктно, защото това са европейски средства и подлежат на стриктен контрол.
В изложението си пред Комисията адв. Т. Р.заяви, че управляващият орган, в хода на превантивния контрол, който по закон осъществява, е бил запознат с всички, които участват в управлението на проекта, включително със самоличността на неговия ръководител, който е идентифициран още при даване на достъп до системата на ИСУН и не е преценил, че това представлява конфликт на интереси по смисъла на Регламент № 2018/1046, както и че впоследствие е извършвал тази преценка във всеки случай, в който е одобрявал изпълнението на проекта при верифициране на разходите и при продължаване на срока на договора.
Видно от Възражение, вх. №ЦУ01/9874/20.05.2021 г., депозирано в КПКОНПИ, Росина Станиславова излага твърдения, че предвид предмета и целта на проекта е нормално ръководителят на районната администрация да го управлява, като не е налице никакво ограничение за това, поставено от Оперативна програма „Развитие на човешките ресурси“ в процедура за директно предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“. Полученото възнаграждение като ръководител на проекта е определено съобразно Методология за регламентиране на възнагражденията по ОП РЧР, утвърдена от заместник министъра на МТСП и ръководител на Управляващия орган на ОП РЧР 2014-2020. Твърди още, че не е изплатила възнаграждение в размер на 41 000 лв. В Методиката подробно са регламентирани изискванията за допустимост по отношение определянето, изплащането и верифицирането на средствата за възнаграждения на лицата, наети за управление на проектите, финансирани по програмата, както и са конкретизирани разпоредбите на Постановление № 189 от 28 юли 2016 г. за определяне на национални правила за допустимост на разходите по програмите, съфинансирани от европейските структурни и инвестиционни фондове, за програмен период 2014-2020 г. и са установени допустими за финансиране по ОП РЧР размери на възнагражденията на лицата, наети по програмата, чрез ясни насоки и изисквания за тяхното определяне, изплащане и верифициране. В тази връзка няма възможност за определяне на себе си като ръководител и за останалите служители, наети за управлението на проекта, възнаграждения, различни от нормативно установените.

От събраните в хода на административното производство доказателства, се установи следното от фактическа страна:

Видно от клетвен лист от 12.11.2019г. Росина Станиславова е избрана за кмет на район „*****“, С***община.за мандат 2019-2023г.
С решение № 147 от 16.04.2020г. на Столичен общински съвет, на основание чл. 21, ал. 1, т. 8 и т. 23 от Закона за местното самоуправление и местната администрация, се дава съгласие районите, представлявани от районните кметове на Столична община, самостоятелно или в партньорство да кандидатстват по процедура за директно предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020 г.
На 16.04.2020г., кметът на С***подписва декларация, че е запознат с условията по процедура за предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ и изразява съгласие Район „*****“ към С***да кандидатства с проектно предложение по горепосочената процедура. В тази връзка упълномощава кмета на района да подаде проектно предложение, да сключи договора, включително да внася искания за неговото изменение, да подписва всички свързани с неговото изпълнение документи в това число, да поема задължения и извършва разходи съобразно обхвата му и да отчита дейностите.
Видно от писмо с изх. № 08-828/28.05.2020г. на МТСП, проектното предложение, подадено от кмета на район „*****“ /в качеството й на представляващ района/ е одобрено с решение № РД05-163/26.05.2020г. на Управляващия орган на ОП РЧР.
В тази връзка на 22.06.2020г. в район „*****“, С***община.е сключен административен договор за предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020 г., сключен, на основание чл. 45, ал. 2 от ЗУСЕСИФ във връзка с постъпило проектно предложение BG05M9OP001-2.101-0178, одобрено с решение № РД05-163/26.05.2020г., между Министерство на труда и социалната политика, чрез Главна дирекция „Европейски фондове, международни програми и проекти“, представлявано от З.Р. – заместник-министър, в качеството на ръководител на управляващия орган на Оперативна програма „Развитие на човешките ресурси“ 2014-2020, като „Управляващ орган“ и Столична община, район „*****“, представляван от Росина Станиславова – кмет, като „Конкретен бенефициент“. Съгласно описания договор ръководителят на управляващия орган предоставя на Конкретния бенефициент, безвъзмездна финансова помощ в максимален размер до 365 700.00 лева по Оперативна програма „Развитие на човешките ресурси“ 2014-2020. Срокът на проекта е до 31.12.2020г. Всички дейности по проекта следва да са приключили преди тази дата. Изпълнението на дейностите по договора започва от дата:16.03.2020г. На основание чл. 19г от АПК се допуска предварително изпълнение на договора поради обществен интерес от изпълнението му, тъй като в резултат на предоставената безвъзмездна финансова помощ от ЕСИФ и по-конкретно чрез реализацията на дейностите на конкретния проект ще се достигне до изпълнението на стратегическите цели на държавата, подробно описани в Споразумението за партньорство с ЕС и съответно на ОП РЧР.

Със своя Заповед № РКС20-РД09-284/07.05.2020г., на основание чл. 46, ал. 1 и ал. 4 от Закона за местното самоуправление и местната администрация, чл. 21, ал. 4, т. 1 от Закона за държавния служител, чл. 107а, ал. 9, т. 1 от Кодекса на труда, с оглед необходимостта от координация и организация по управление, администриране и изпълнение на проект „Район „*****“ – по – близо до гражданите – патронажна грижа“ по процедура за предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“, кметът на район „*****“ Росина Станиславова е определила екип за управление на посочения проект, състоящ се от Ръководител, помощник-ръководител, счетоводител и експерт „връзки с обществеността“, като за ръководител на проекта е определила сама себе си. Задълженията на членове на екипа и по-конкретно на ръководителя на екипа са: да осъществява цялостно ръководство и организация на проектните дейности, включително да контролира организационното и финансово изпълнение на дейностите и да изготвя доклади за него. 
Със своя Заповед № РКС20-РД09-285/07.05.2020г., на основание чл. 46, ал. 1 и ал. 4 от Закона за местното самоуправление и местната администрация, чл. 21, ал. 4, т. 1 от Закона за държавния служител, чл. 107а, ал. 9, т. 1 от Кодекса на труда, с оглед необходимостта от координация и организация по управление, администриране и изпълнение на проект „Район ***– по-близо до гражданите – патронажна грижа“-Компонент 3 по Оперативна програма „Развитие на човешките ресурси 2014-2020“, Методология за регламентиране на възнагражденията по Оперативна Програма„Развитие на човешките ресурси“ 2014-2020“, и ПМС № 189 на МС от 28.07.2016г. за определяне на национални правила за допустимост на разходите по програмите, съфинансирани от Европейските структурни и инвестиционни фондове за програмен период 2014-2020г., във връзка със Заповед № РКС20-РД09-284/07.05.2020г., Росина Станиславова възлага допълнителни функции на четирима служители от районната администрация, в рамките на установеното работно време, за управление и изпълнение на дейности по проект, като в т. 1 от цитираната заповед, Станиславова, в качеството си на кмет на район „*****“ посочва сама себе си и си възлага допълнителни функции за изпълнение в качеството й на „ръководител проект“, а именно: да осъществява цялостно ръководство и организация на проектните дейности, включително контролира организационното и финансово изпълнение на дейностите и утвърждава доклади за него, инициира провеждане на процедурите по подбор на персонал и сключване на договори с изпълнители и доставчици, отговаря за спазването на вътрешни правила/процедури, имащи отношение към управлението и изпълнението на социалната услуга в район „*****“, отговаря за наблюдението и контрола върху изпълнението на сключените договори. Срокът за изпълнение на посочените дейности е до окончателното изпълнение на проекта – 31.12.2020г. Възнаграждението на служителите, посочени в заповедта се определя след предаване на отчет за отработените часове и извършване на индивидуална оценка за извършената работа, според конкретната му часова ставка, изчислена на база размера на основната му работна заплата и се изплаща под формата на допълнително месечно възнаграждение за работа по проекти. Определената със заповедта индивидуална часова ставка на Станиславова е в размер на 15.00 лв., като при направена съпоставка с размера на часовите ставки на останалите служители от екипа, се установява, че същите са в размер на  9,52 лв. и 12,78лв.

[bookmark: _bgopccg2q8l1]На 22.05.2020г., със своя Заповед № РКС 20-РД09-296/22.05.2020г., в изпълнение на разпоредбите на чл. 144, т. 6 от Кодекса на труда, чл. 50а от Закона за държавния служител, чл. 46, ал. 1 от Закона за местното самоуправление и местната администрация, във връзка с дейности по управление и изпълнение на проект „Район „*****“ – по-близо до гражданите – Патронажна грижа“ по процедура чрез директно предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020г., предвид необходимостта от довършване на доставките на хранителни стоки, получени от Столичната организация на БЧК на потребители на социалната услуга,  които са в зависимост от грижа, поради увреждане, неподвижност, или невъзможност за водене на независим и самостоятелен живот, Росина Станиславова, в качеството си на кмет на район „*****“, нарежда служители от район „*****“ да положат извънреден труд както следва: На 25.05.2020г. от 8.00 до 12.00ч.: Росина Станиславова – кмет на район „*****“ и Д. Т. Г. – секретар на район „*****“, на 25.05.2020г. от 10.00ч. до 12.00ч.: К. В. Ч. – началник отдел ФСКТД и В. И. Г. – гл. счетоводител на район „*****“. Отработените и отчетени часове да се заплатят съгласно разпоредбите на Кодекса на труда, Методология за регламентиране на възнагражденията на Оперативна програма „Развитие на човешките ресурси“ 2014-2020г. и ПМС № 189 на МС от 28.07.2016г. за определяне на национални правила за допустимост на разходите по програмите, съфинансирани от Европейските структурни и инвестиционни фондове за програмен период 2014-2020г.
На 23.12.2020г. в район „*****“, С***община.е сключено допълнително споразумение № 01 към договор BG05M9OP001-2.101-0178-С01 между Министерство на труда и социалната политика, чрез Главна дирекция „Европейски фондове, международни програми и проекти“, представлявано от Ц.С. – заместник-главен директор на ГД ЕФМПП и ръководител на управляващия орган на Оперативна програма „Развитие на човешките ресурси“ 2014-2020, като „Управляващ орган“ и С***** община, район „*****“, представляван от Росина Станиславова – кмет, като „Конкретен бенефициент“. Съгласно допълнителното споразумение срокът за изпълнение на проекта се удължава от „до 31.12.2020г“ на „до 31.05.2021г.“. 
Със своя Заповед № РКС21-РД09-2/05.01.2021г., на основание чл. 46, ал. 1 и ал. 4 от Закона за местното самоуправление и местната администрация, чл. 21, ал. 4, т. 1 от Закона за държавния служител, чл. 107а, ал. 9, т. 1 от Кодекса на труда, във връзка с допълнително споразумение № 01 към договор № BG05M9OP001-2.101-0178-С01 за изпълнение на проект „Район „*****“– по-близо до гражданите – патронажна грижа“, с оглед необходимостта от координация и организация по управление, администриране и изпълнение на проект „Район ***– по-близо до гражданите – патронажна грижа“-Компонент 3 по Оперативна програма „Развитие на човешките ресурси 2014-2020“, Методология за регламентиране на възнагражденията по Оперативна Програма „Развитие на човешките ресурси“ 2014-2020“, и Вътрешните правила за работна заплата на служителите от район „*****“, във връзка със Заповед № РКС20-РД09-284/07.05.2020г., Росина Станиславова, в качеството си на кмет на район „*****“, С***община възлага допълнителни функции на служители в рамките на установеното работно време, за управление и изпълнение на дейности по проект, като в т. 1 от цитираната заповед, Станиславова, посочва сама себе си и си възлага допълнителни функции за изпълнение в качеството й на ръководител проект, а именно: да осъществява цялостно ръководство и организация на проектните дейности, включително контролира организационното и финансово изпълнение на дейностите и утвърждава доклади за него, инициира провеждане на процедурите по подбор на персонал и сключване на договори изпълнители и доставчици, отговаря за спазването на вътрешни правила/процедури, имащи отношение към управлението и изпълнението на социалната услуга в район „*****“, отговаря за наблюдението и контрола върху изпълнението на сключените договори. Срокът за изпълнение на посочените дейности е до окончателното изпълнение на проекта, но не по – късно от 31.05.2021г. Възнаграждението на служителите, посочени в заповедта се определя след предаване на отчет за отработените часове и извършване на индивидуална оценка за извършената работа, според конкретната му часова ставка, изчислена на база размера на основната му работна заплата и се изплаща под формата на допълнително месечно възнаграждение за работа по проекти. Определената със заповедта индивидуална часова ставка на Станиславова е в размер на 15.00 лв., като при направена съпоставка с размера на часовите ставки на останалите служители от екипа, се установява, че същите са в размер на  9,52 лв. и 12,78лв.
Със Заповед № РКС21-РД09-64/12.03.2021г., на основание чл. 46, ал. 1 и ал. 4 от Закона за местното самоуправление и местната администрация, във връзка с чл. 21, ал. 4, т. 1 от Закона за държавния служител, чл. 107а, ал. 9, т. 1 от Кодекса на труда, и подписано допълнително споразумение № 01 към сключен договор № BG05M9OP001-2.101-0178-С01 относно изпълнение на проект „*****“– по-близо до гражданите – патронажна грижа“, по процедура за предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020г., кметът на район „*****“, С***– Росина Станиславова нарежда да се прекрати действието на заповед № РКС21-РД09-2/05.01.2021г., допълнена със заповед № РКС21-РД09-2-(1)/05.01.2021г. поради изразходване на предвидените финансови средства за изпълнение на дейностите в рамките на проект „Район ***– по-близо до гражданите – патронажна грижа“.
Във връзка с отчитане и приемане на извършената по проекта работа, от страна на служителите, в периода м. юни 2020г. – м. март 2021г., ежемесечно са изготвяни отчетни доклади за извършените дейности и за отработените часове, подписани от съответния служител и утвърдени от кмета на района – Росина Станиславова, в качеството й на ръководител проект. В тази връзка се установи, че 10 броя такива отчети /м. юни 2020г. – м. март 2021г./ са съставени от Росина Станиславова, в качеството й на ръководител проект, като същите са подписани от Станиславова и в качеството й на служител /ръководител проект/, и в качеството й на работодател /кмет на район „*****“/.
	По преписката е получено писмо вх. № ЦУ01-7001/07.04.21 г. на КПКОНПИ от председателя на Комисията, съгласно ЗПКОНПИ към СОС, с приложена към него справка, от която е видно, че Росина Станиславова, в качеството й на ръководител проект, е получила сума в размер на 9981,46 лв. за периода от 05.2020г. до 03.2021г. 

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност.
Конфликт на интереси е налице тогава, когато лицето, заемащо висша публична длъжност е упражнило правомощията си в съответствие с материалноправните предпоставки за тяхното прилагане, но това е станало в негов или на свързано с него лице, тъй като конфликтът на интереси се обективира не в резултата – придобита облага, а във възможността частният интерес да повлияе на обективното и безпристрастно изпълнение на правомощията.
Като кмет на кмет на район „*****“, С***община Росина Станиславова е лице, заемащо висша публична длъжност по смисъла на чл.6, ал.1, т.32 от ЗПКОНПИ.
Съгласно чл.46 от Закона за местното самоуправление и местната администрация (ЗМСМА), част от правомощията на кмета на района са да изпълнява бюджета на общината в частта му за района, организира провеждането на благоустройствени, комунални и други мероприятия, могат да му бъдат възлагани и други функции със закон или друг нормативен акт, в зависимост от конкретните особености на района.
Съгласно чл. 10, ал. 1 от Постановление № 189 от 28 юли 2016 г. на Министерския съвет /обн., ДВ, бр. 61 от 2016 г./ за определяне на национални правила за допустимост на разходите по програмите, съфинансирани от европейските структурни и инвестиционни фондове, за програмен период 2014-2020 г., една от възможностите за допустимост на разходите за екипи, отговорни за управление и/изпълнение на проекти, е когато управлението и/изпълнението се осъществява от служители на бенефициента. Посочени са и възможните начини за възлагане на дейностите по изпълнение и/управление на екипите, отговорни за управление и/или изпълнение на проекти, като една от възможните хипотези е с длъжностна характеристика на служителя, нает от бенефициента по трудово или служебно правоотношение, като в този случай допустимият размер на разходите за възнаграждения се определя до размера на възнаграждението на часова база, което лицето получава за изпълнение на дейности по основното си служебно или трудово правоотношение. 
Съгласно чл. 2, ал. 1 от Наредба № Н-3 от 22.05.2018г. за определяне на правилата за плащания, за верификация и сертификация на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по оперативните програми и програмите за европейско териториално сътрудничество /обн., ДВ, бр. 44 от 29.05.2018 г./, изплащането на финансова подкрепа от управляващия орган към бенефициентите по Оперативна програма се извършва въз основа на административен договор или заповед за предоставяне на финансова подкрепа или въз основа на финансово споразумение в случаите на финансова подкрепа за финансови инструменти.

Разпоредбата на чл.58, изречение първо от ЗПКОНПИ гласи, че лице, заемащо висша публична длъжност няма право да участва в подготовката, обсъждането, приемането, издаването или постановяването на актове, да изпълнява контролни или разследващи функции или да налага санкции в частен интерес. 
В хода на производството се установи, че Росина Станиславова е упражнила правомощия по служба, в качеството й на кмет на район „*****“, Столична община, като е издала Заповед № РКС20-РД09-284/07.05.2020г., с която е определила екипа за управление и изпълнение на проект „Район „*****“ – по – близо до гражданите – патронажна грижа“ по процедура за предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ и е определила сама себе си за Ръководител на проекта. Издала е и Заповед № РКС20-РД09-285/07.05.2020г. с която Станиславова, в качеството ѝ на кмет на район „*****“ си възлага допълнителни функции за изпълнение в качеството й на „ръководител проект“ и си определя размера на индивидуалната часова ставка. Издавайки цитираните заповеди, Станиславова е упражнила правомощия по служба в свой частен интерес, с което е нарушила чл. 58, изречение първо, предложение четвърто от ЗПКОНПИ – издала е актове в свой частен интерес. Това е така, тъй като описаните заповеди са издадени в кръга на служебните задължения на Станиславова като представител на район „*****“, С***община.по проекта и водят до формиране на права и облага за самата нея. 
Изложеното налага извода за наличие на частен интерес по смисъла на чл. 53 във връзка с чл. 58 от ЗПКОНПИ, който е от такъв характер, че да повлияе върху безпристрастното и обективно изпълнение на правомощията по служба на Станиславова, в качеството й на кмет на район *****. 
От упражнените от Станиславова правомощия по служба, с издаването на Заповед № РКС20-РД09-284/07.05.2020г. и Заповед № РКС20-РД09-285/07.05.2020г., е реализирана както нематериална облага, изразяваща се в помощ, подкрепа, предоставяне на права в полза на себе си, получаване на предимство и привилегия – сама се определя за ръководител проект /Заповед № РКС20-РД09-284/07.05.2020г./ и сама определя индивидуалната си часова ставка, на база на която се формира размерът на възнаграждението й по проекта, така и материална облага - получаване на доход в пари /Заповед № РКС20-РД09-285/07.05.2020г./.

Росина Станиславова е упражнила правомощия по служба, в качеството ѝ на кмет на район „*****“, С***** община, като е издала Заповед № РКС21-РД09-2/05.01.2021г., с която Станиславова си възлага допълнителни функции за изпълнение в качеството й на „ръководител проект“ и си определя размера на индивидуалната часова ставка. Издавайки цитираната заповед, Станиславова е упражнила правомощия по служба в свой частен интерес, с което е нарушила разпоредбата на чл. 58, изречение първо, предложение четвърто от ЗПКОНПИ – издала е акт в свой частен интерес. Това е така, тъй като заповедта е издадена в кръга на служебните задължения на Станиславова като представител на район „*****“, С***община.по проекта и води до формиране на права и облага за самата нея. 
Изложеното налага извода за наличие на частен интерес по смисъла на чл. 53 във връзка с чл. 58 от ЗПКОНПИ, който е от такъв характер, че да повлияе върху безпристрастното и обективно изпълнение на правомощията по служба на Станиславова, в качеството й на кмет на район Красно село. 
От упражненото от Станиславова правомощие по служба с издаването на Заповед № РКС21-РД09-2/05.01.2021г., е реализирана както нематериална облага, изразяваща се в получаване на привилегия – сама определя индивидуалната си часова ставка, на база на която се формира размерът на възнаграждението й по проекта, така и материална – доход в пари.В случая частният интерес от упражнените от Росина Станиславова, в качеството й на кмет на район „*****“, С***община.и лице, заемащо висша публична длъжност правомощия е довел до нематериална облага по смисъла на чл.54 от ЗПКОНПИ, изразяваща се в помощ и подкрепа лично за себе си.
Налице е и материална облага, изразяваща се в доход в пари, в резултат на издадените от нея заповеди в общ размер на 9981,46лв. 
Комисията не възприема тезата, както на Станиславова, така и на пълномощника й, че управляващият орган, в хода на превантивния контрол, който по закон осъществява, е бил запознат с всички, които участват в управлението на проекта, включително със самоличността на неговия ръководител, който е идентифициран още при даване на достъп до системата на ИСУН и не е преценил, че това представлява конфликт на интереси по смисъла на Регламент № 2018/1046, както и че впоследствие е извършвал тази преценка във всеки случай, в който е одобрявал изпълнението на проекта при верифициране на разходите и при продължаване на срока на договора. Видно от събраните по преписката доказателства екипът за организация и управление не подлежи на контрол от страна на УО, тъй като съгласно условията за предоставяне на безвъзмездна финансова помощ по процедурата при нея се прилага опростено отчитане на разходи под формата на единна ставка, съгласно разпоредбите на Регламент 1303/2013г. и ЗУСЕСИФ. В Ръководство на бенефициента по процедурата изрично е акцентирано, че по отношение на разходите, представляващи единна ставка, каквито са и разходите за организация и управление, не се представят документи, но бенефициентът е  длъжен да спазва приложимото законодателство при разходването им.
В подкрепа на горното са и събраните по преписката 10 броя /м. юни 2020г. – м. март 2021г./ отчетни доклади за извършените дейности и за отработените часове, съставени от Станиславова в качеството й на служител /ръководител проект/, и одобрени отново от нея, в качеството й на работодател /кмет на район „*****“/, които следва да послужат като основание за изплащане на допълнително материално възнаграждение. Фактът, че като кмет на район „*****“, С***община се е поставила в позиция да проверява сама себе си във връзка с извършваната и отчитана от нея работа като Ръководител на проект по договора, за която получава възнаграждение, недвусмислено сочи за наличие на частен интерес от упражнените от нея правомощия по служба в качеството й на кмет на район и лице, заемащо висша публична длъжност. Според практиката на Върховния административен съд, разпоредбата на чл.58 от ЗПКОНПИ не допуска нито самоконтрол, нито договаряне сам със себе си, нито осъществяването на каквато и да е част от аспектите по възникване и реализиране на търговското и облигационно правоотношение, при съчетаване на обществен и частен интерес в личността на един субект. (В този смисъл Решение №3732 от 18.03.2014 г. по адм. д. № 14723/ 2013 г. на ВАС). 
Правилното и законосъобразно поведение в случая е било, при наличие за частен интерес, свързан с едновременното упражняване на правомощията й като кмет на район ***и дейността като „Ръководител на проект“ по договор, по който район ***е бенефициент, Станиславова да предостави функциите на „Ръководител на проект“ на друго длъжностно лице - служител от общинската администрация със заповедта за определяне на екипа, като по този начин му възложи и задълженията посочени във въпросните заповеди или да се отведе от изпълнението на правомощията ѝ на кмет. 
Горното кореспондира и с подадената от Станиславова Декларация за липса на конфликт на интереси по смисъла на чл.61 от Регламент (ЕС, Евратом) № 2018/1046 г., съгласно който: „Финансовите участници и други лица, участващи в изпълнението и управлението на бюджета, включително в подготвителни действия за това, в одита или контрола, не предприемат каквито и да са дейности, които може да поставят собствените им интереси в конфликт с тези на Съюза. При наличие на такъв риск въпросното лице се въздържа от такива дейности и отнася въпроса до оправомощения разпоредител с бюджетни кредити, който потвърждава в писмен вид дали съществува конфликт на интереси…“. По преписката не се установи Станиславова да е отнесла въпроса за наличието или липсата на конфликт на интереси към оправомощения разпоредител с бюджетни кредити (МТСП, като Управляващ орган).

В хода на производството се установи още, че Росина Станиславова е упражнила правомощия по служба, в качеството й на кмет на район „*****“, С***** община, като е издала Заповед № РКС 20-РД09-296/22.05.2020г., с която Станиславова, в качеството си на кмет на район „*****“, нарежда сама на себе си да положи извънреден труд на 25.05.2020г. в рамките на 4 часа, а именно от 8.00 до 12.00ч. Издавайки цитираната заповед, Станиславова е упражнила правомощия по служба в свой частен интерес, с което е нарушила чл. 58, изречение първо, предложение четвърто от ЗПКОНПИ – издала е акт в свой частен интерес. Това е така, тъй като описаната заповед е издадена в кръга на служебните задължения на Станиславова като представител на район „*****“, С***община.и води до формиране на права и облага за самата нея, изразяваща се във възможността от реализиране на допълнителен доход от положения извънреден труд.
Изложеното налага извода за наличие на частен интерес по смисъла на чл. 53 във връзка с чл. 58 от ЗПКОНПИ, който е от такъв характер, че да повлияе върху безпристрастното и обективно изпълнение на правомощията по служба на Станиславова, в качеството й на кмет на район „*****“. 
От упражненото от Станиславова правомощие по служба при издаването на Заповед № РКС 20-РД09-296/22.05.2020г. е реализирана, от една страна, нематериална облага, изразяваща се в помощ, подкрепа, предоставяне на права в полза на самата себе си, и от друга страна, материална облага, изразяваща се в доход в пари.
От горното следва, че са налице и трите кумулативни предпоставки за наличието на конфликт на интереси – лице, заемащо висша публична длъжност (Росина Станиславова, в качеството й на кмет), упражнени от същата правомощия по служба (издаване на заповеди) в неин личен частен интерес.
Нарушенията на разпоредбата на чл. 58 изречение първо, предложение четвърто от ЗПКОНПИ са извършени на 07.05.2020г., 22.05.2020г. и 05.01.2021г. в град С. 
Установените от Комисията нарушения на чл.58, изречение първо, предл. четвърто, налагат реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ.
На основание чл.81, ал. 1 от ЗПКОНПИ и във връзка с писмо вх. № ЦУ01-9903/21.05.2021г. на КПКОНПИ от председателя на Комисията, съгласно ЗПКОНПИ към СОС, на отнемане в полза на общината подлежи сума в общ размер на 487,95 /четиристотин осемдесет и седем и 0,95/ лева, представляваща полученото от Станиславова нетно дневно възнаграждение, след приспадане на данъци, за дати: 07.05.2020г., 22.05.2020г., 05.01.2021г. - датите, на които са осъществени действията, явяващи се конфликт на интереси.
На основание чл. 81, ал. 2 от ЗПКОНПИ и във връзка с писмо вх. № ЦУ01-7001/07.04.21 г. на КПКОНПИ от председателя на Комисията, съгласно ЗПКОНПИ към СОС, с което са представени доказателства за полученото от Станиславова възнаграждение по Договора, на отнемане в полза на Държавата подлежи полученото от Станиславова възнаграждение като „Ръководител на проект“ по административен договор за предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020 г., в общ размер на 9981,46 /девет хиляди деветстотин осемдесет и един и 0,46/ лева, явяващо се материална облага, по смисъла на закона.

От събраните по преписката доказателства се установи, че Росина Станиславова, в качеството й на кмет на район „*****“, С***община.и Конкретен бенефициент по проекта е упражнила правомощия по служба като е подписала административен договор за предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020 г. на 22.06.2020г., както и допълнително споразумение към договор BG05M9OP001-2.101-0178-С01 на 23.12.2020г., по силата на което се удължава срокът на договора, при липса на частен интерес.
Това е така, предвид следните обстоятелства:
На първо място, договорът е сключен във връзка с решение № 147 от 16.04.2020г. на Столичен общински съвет, с което се дава съгласие районите, представлявани от районните кметове на Столична община, самостоятелно или в партньорство да кандидатстват по процедура за директно предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020 г. и на база на подписана декларация от кмета на С***от 16.04.2020г., с която същият декларира, че е запознат с условията по проекта и с която упълномощава Станиславова да подаде проектно предложение, да сключи договора, включително да внася искания за неговото изменение, да подписва всички свързани с неговото изпълнение документи в това число, да поема задължения и извършва разходи съобразно обхвата му и да отчита дейностите.
На второ място договорът като самостоятелен акт е в обществена полза с цел да се осигури достъп до услуги на уязвими лица в ситуация на обявено извънредно положение в страната във връзка с разпространението на вируса COVID 19.
На трето място, облагата за Станиславова от участието й в проекта се следва по силата на издадените заповеди, с които тя се определя за ръководител проект и с които си възлага допълнителни функции, а не със сключването на административния договор, респ. подписването на допълнително споразумение към него.

Росина Станиславова, в качеството й на кмет на район „*****“, С***община.и Конкретен бенефициент по проекта е упражнила правомощия по служба, като е издала Заповед № РКС21-РД09-64/12.03.2021г., с която се прекратява действието на заповед № РКС21-РД09-2/05.01.2021г., допълнена със заповед № РКС21-РД09-2-(1)/05.01.2021г. поради изразходване на предвидените финансови средства за изпълнение на дейностите в рамките на проект „Район ***– по-близо до гражданите – патронажна грижа“.
Издавайки описаната заповед, Росина Станиславова изпълнява вменените й по закон задължения в съответствие със спецификата на заеманата от нея висша публична длъжност. Не е налице частен интерес за Станиславова, който би могъл да повлияе върху безпристрастното и обективно изпълнение на правомощията  по служба, тъй като с издаването на Заповед № РКС21-РД09-64/12.03.2021г. се прекратяват дейностите ѝ като ръководител екип по проекта. От това следва, че упражненото правомощие обективно не е могло да доведе до каквато и да е облага за Станиславова.
Предвид изложеното, се налага изводът, че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по  служба от страна на Росина Станиславова, в качеството й на кмет на район „*****“.
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 

Предвид изложеното, на основание чл. 74, ал.1 и ал.2 от ЗПКОНПИ, чл. 171 и чл. 81, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество 

РЕШИ: 

УСТАНОВЯВА конфликт на интереси по отношение на Росина Станиславова, ЕГН ***********, кмет на район „*****“, С***и лице, заемащо висша публична длъжност, по смисъла на чл. 6, ал.1, т.32 от ЗПКОНПИ, за това, че на 07.05.2020г. е издала Заповед № РКС20-РД09-284/07.05.2020г., с която се определя за ръководител на проект и Заповед № РКС20-РД09-285/07.05.2020г., с която си възлага допълнителни функции и си определя индивидуална часова ставка, в свой частен интерес, в нарушение на разпоредбата на чл.58, изречение първо, предл. четвърто от ЗПКОНПИ.

НАЛАГА: на основание чл.171, ал.1 от ЗПКОНПИ, глоба в размер на 5000 (пет хиляди) лева на Росина Станиславова, ЕГН ***********, кмет на район „*****“,С***, с постоянен адрес в гр.*., ж. к. „*“ № *, вх. *, ет. * за осъществен от нея конфликт на интереси по чл. 52 от ЗПКОНПИ за нарушение на разпоредбата на чл.58, изречение първо, предл. четвърто от ЗПКОНПИ, извършено в качеството ѝ на кмет на район „*****“, С***община.и лице, заемащо висша публична длъжност по чл. 6, ал.1, т. 32 от ЗПКОНПИ.

УСТАНОВЯВА конфликт на интереси по отношение на Росина Станиславова, ЕГН ***********, кмет на район „*****“, С***и лице, заемащо висша публична длъжност, по смисъла на чл. 6, ал.1, т.32 от ЗПКОНПИ, за това, че на 22.05.2020г. е издала Заповед № РКС20-РД09-296/22.05.2020г., с която нарежда на себе си да положи извънреден труд, в свой частен интерес, в нарушение на разпоредбата на чл.58, изречение първо, предл. четвърто от ЗПКОНПИ.
 
НАЛАГА: на основание чл.171, ал.1 от ЗПКОНПИ глоба в размер на 5000 (пет хиляди) лева на Росина Станиславова, ЕГН ***********, с постоянен адрес в гр. гр.*., ж. к. „*“ № *, вх. *, ет. * за осъществен от нея конфликт на интереси по чл. 52 от ЗПКОНПИ за нарушение на разпоредбата на чл.58, изречение първо, предл. четвърто от ЗПКОНПИ, извършено в качеството ѝ на кмет на район „*****“, С***община.и лице, заемащо висша публична длъжност по чл. 6, ал.1, т. 32 от ЗПКОНПИ.

УСТАНОВЯВА конфликт на интереси по отношение на Росина Станиславова, ЕГН ***********, кмет на район „*****“, С***и лице, заемащо висша публична длъжност, по смисъла на чл. 6, ал.1, т.32 от ЗПКОНПИ, за това, че на 05.01.2021г. е издала Заповед № РКС21-РД09-2/05.01.2021г., с която си възлага допълнителни функции и си определя индивидуална часова ставка, в свой частен интерес, в нарушение на разпоредбата на чл.58, изречение първо, предл. четвърто от ЗПКОНПИ.

НАЛАГА: на основание чл.171, ал.1 от ЗПКОНПИ, глоба в размер на 5000 (пет хиляди) лева на Росина Станиславова, ЕГН ***********, кмет на район „*****“,С***, с постоянен адрес в гр.*., ж. к. „*“ № *, вх. *, ет. * за осъществен от нея конфликт на интереси по чл. 52 от ЗПКОНПИ за нарушение на разпоредбата на чл.58, изречение първо, предл. четвърто от ЗПКОНПИ, извършено в качеството ѝ на кмет на район „*****“, С***община.и лице, заемащо висша публична длъжност по чл. 6, ал.1, т. 32 от ЗПКОНПИ.

ОТНЕМА: в полза на С***от Росина Станиславова, ЕГН ***********, с постоянен адрес в гр.*., ж. к. „*“ № *, вх. *, ет. *, сума в размер на 487,95 /четиристотин осемдесет и седем и 0,95/ лева, представляваща полученото от Станиславова нетно дневно възнаграждение, след приспадане на данъци, за дати: 07.05.2020г., 22.05.2020г. и 05.01.2020г.  - получено от деянията, породили конфликт на интереси, на основание чл. 81, ал. 1 от ЗПКОНПИ

ОТНЕМА: в полза на Държавата от Росина Станиславова, ЕГН ***********, с постоянен адрес в гр.*., ж. к. „*“ № *, вх. *, ет. *, сума в размер на 9981,46 /девет хиляди деветстотин осемдесет и един и 0,46/ лева, представляваща получената материална облага за периода от 05.2020 г. до 03.2021 г., на основание чл. 81, ал. 2 от ЗПКОНПИ. 
Сумата, посочена в настоящото решение, в общ размер на  25469, 44/двадесет и пет хиляди четиристотин шестдесет и девет и 0,44/ лева, следва да се преведе по банкова сметка на КПКОНПИ:

Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество.
На основание чл. 74, ал. 3 от ЗПКОНПИ, в седмодневен срок, считано от датата на уведомяване за решението, сумата от 25469, 44 /двадесет и пет хиляди четиристотин шестдесет и девет и 0,44/ лева може да бъде заплатена доброволно по горепосочената банкова сметка.

НЕ УСТАНОВЯВА конфликт на интереси по отношение на Росина Станиславова, ЕГН ***********, кмет на район „*****“, С***и лице, заемащо висша публична длъжност, по смисъла на чл. 6, ал.1, т.32 от ЗПКОНПИ, във връзка с подписване на административен договор BG05M9OP001-2.101-0178-С01 и допълнително споразумение № 01 към договор BG05M9OP001-2.101-0178-С01, поради липса на частен интерес. 

НЕ УСТАНОВЯВА конфликт на интереси по отношение на Росина Станиславова, ЕГН ***********, кмет на район „*****“, С***и лице, заемащо висша публична длъжност, по смисъла на чл. 6, ал.1, т.32 от ЗПКОНП, във връзка с издаване на Заповед № РКС21-РД09-64/12.03.2021г., с която се прекратяват дейностите по проекта, поради липса на частен интерес. 

На основание чл. 76, ал. 1 от ЗПКОНПИ решението може да се оспори от заинтересованото лице пред А. съд – град С. по реда на Административнопроцесуалния кодекс, в 14-дневен срок от съобщаването му. 

Препис от Решението да се изпрати на С. Г. прокуратура с оглед преценка за реализиране на правомощията по чл. 76, ал. 2 от ЗПКОНПИ, в частта, в която не е установен конфликт на интереси. 

Препис от Решението да се изпрати Росина Станиславова - кмет на район „*****“, С***на основание чл.75, т.1 от ЗПКОНПИ.

КОМИСИЯ:
                             ПРЕДСЕДАТЕЛ:………………………./П/…/СОТИР ЦАЦАРОВ /

ЧЛЕН:………………./П/………..….../АНТОАНЕТА ЦОНКОВА/

      	      ЧЛЕН:…………………...……....…./П/….….../ПЛАМЕН ЙОЦОВ/

                             ЧЛЕН:………………………./П/….............../СИЛВИЯ КЪДРЕВА/

